Folketing
2013-11-12

Men når vi ikke kan støtte det her forslag, er det for det første, fordi vi mener, at det, som SF's ordfører også sagde, vil udvande den hf, vi har i dag, og som vi i Enhedslisten er meget glade for og betragter både som et rigtig godt tilbud til unge og voksne, som ikke er gået direkte videre i en ungdomsuddannelse efter deres folkeskole, men som senere hen har fundet ud af, at de nu gerne vil have en ungdomsuddannelse, men også som et godt tilbud til dem, som ikke har lyst til at gå i det almene gymnasium, men som bare egentlig bare vil have det overstået, var jeg lige ved at sige, fordi hf jo er kortere. Jeg kan heller ikke følge Dansk Folkepartis argumentation for det her beslutningsforslag. For det første argumenterer Dansk Folkeparti for, at eleverne vil have mere glæde af at blive sorteret. Det er jeg simpelt hen lodret uenig i.